《始入州谒宣尼庙二首 其二》
明代·胡应麟

厥初水精帝，肇迹维山东。乡闾表凫绎，胤胄延龟蒙。

胡为姑蔑墟，亦有文宣宫。时维赵宋末，兵戈竞华戎。

渡南实孔裔，大衍三衢宗。精灵动世主，锡命传丰隆。

沿流洎明代，奕叶驰皇封。创祠视曲阜，貤恩逮无穷。

清华世世及，岳降齐申崧。两宗峙南北，辉赫罗章缝。

至今太末里，恍忽邹尼风。我来谒遗像，三叹钦遐踪。

皇皇六萟轨，万古侔穹窿。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。